Radèn Sadana iku satriya bagus rupané putra nata nagara Mendhangkamulan Prabu Sri Mahapinggung. Nadya putra ratu, nanging pilih urip prihatin, kerep kumpul karo kawula cilik ing karang padésan. Sang Prabu patutan loro saka prameswariné, Dewi Gemi. Kang sepisanan wanita aran Dèwi Sri lan kang ragil Radèn Sadana. Manut dedongèngane, dhek jaman biyèn iku ing tanah Jawa sisih durung pati akèh sawah lan kebonan, amarga lumrahé wong-wong isih durung ngerti carané tetanèn. Lan mbakyu-adhi Dewi Sri karo Radèn Sadana iku kang sepisanan maringi sesurupan bab tetanèn marang kawula, saéngga wusanané tanah Jawa dadi gemah-ripah akèh sawah apadene pakebon kang kebak tetuwuhan kang migunani. Ora anèh manawa sabanjuré tumrap para sadulur tani, Dèwi Sri dikurmati kaya déné déwa. Biyèn ing kalanganing masarakat akèh kang percaya yèn kasil-orané anggoné tetanèn iku gumantung marang welas asihing Dewi Sri dan Bathara Sadana. 